Казанга бөтен дөньядан татар яшьләре җыела

	Ике ел вакыт узганнан соң, Казанга янәдән бөтендөнья татар яшьләре җыела. Матур традициягә әверелеп баручы әлеге форум быел юбилеен бәйрәм итә – аның беренче тапкыр оештырылуына инде 5 ел вакыт узып киткән.	 Бөтендөнья татар яшьләре форумы 27-31 август көннәрендә үткәреләчәк. Анда Җир шарының 30 иленнән, Россиянең төбәкләреннән һәм Татарстаннан 800гә якын милләт киләчәгенә битараф булмаган яшьләр катнашыр, дип көтелә.   Чараның төп оештыручылары - Татарстанның яшьләр эшләре, спорт һәм туризм министрлыгы һәм Бөтендөнья татар конгрессы. Форум ике елга бер мәртәбә оештырыла. Аның төп максаты - татар милләте, аның гореф-гадәтләрен саклап калу, борынгыдан килгән мирасы белән таныштыру, аны үстерүнең яңа юлларын эзләү. Яшьләрне туган телләре - татар теленең киләчәге дә борчый, аны популярлаштыруның яңадан-яңа юлларын эзләргә этәргеч бирә.   Форумның быелгы программасы аеруча кызыклы һәм бай булуы белән игътибарга лаек. Яшьләр “Татар яшьләре һәм Web 2.0”, “Татар халкының тарихи мирасы: милләтне саклап калу юллары”, “Бүгенге татар яшьләренең рухи кыйммәтләре” һәм “Милли мәгариф һәм татар телен өйрәтүдә һәм саклап калуда яңа технологияләр” секцияләрендә үзара фикер алышачак. Аларны «Татар иле» социаль челтәре белән таныштыру да күздә тотыла. “Милли татар бренды: формасы һәм эчтәлеге” дип исемләнгән семинарда яшьләр әлеге темага кагылышлы уй-фикерләре белән уртаклашырлар, дип көтелә.   Форум ачылышы 28 август көнне Г.Камал театры бинасында узачак. Әлеге тантаналы чарада Татарстан Президенты Рөстәм Миңнеханов та катнашыр, дип көтелә. 

Интертат.ру

	№ --- | 23.08.2012	


